和你Lunch

和你Lunch，係香港反逃犯條例修訂運動入面一系列示威活動，每逢返工日子食晏時間號召打工仔集結，當中以中環嘅活動歷史最悠久。

呢類活動主要喺2019年11月到2020年1月比較活躍，之後隨住香港爆發武漢肺炎疫情，呢類活動就越嚟越少人參加，踏入夏季之後，基本上得返一位每次都著住藍色風褸嘅17歲姓李嘅中學生David堅持出席，所以畀人叫做「Lunch哥」。

中環嘅「和你Lunch」

中環嘅「和你Lunch」歷史可以追溯到2019年10月2號中午嘅「中環快閃遊行」，示威者由中環遮打花園出發行到上環再掉頭行去金鐘政府總部，抗議警員喺前一日示威入面槍傷示威者，有超過一千人參加。到10月4號中午，示威者再次號召發起「中環快閃遊行」，由中環遮打花園經域多利皇后街去國際金融中心，抗議政府準備制定《禁止蒙面規例》，亦有超過一千人參加。之後連續幾個禮拜五中午，都有「中環快閃遊行」，路線大致都係由遮打花園出發到域多利皇后街路口折返起點，約莫都有一千人參加。

同年11月11號，反送中運動嘅黎明行動開始，嗰日中午有大批示威者喺畢打街路口附近集結，防暴警員曾經射過催淚彈。12號開始，活動正式定名叫「和你Lunch」，中環連續幾日都有示威者喺畢打街路口附近集結，變成逢禮拜一到五都會搞嘅常規示威活動，之後活動地點亦擴展到中環唔同地方，包括交易廣場外、國際金融中心商場中庭等等，不過就暫時未有再用遊行嘅方式搞。

其他地方嘅「和你Lunch」
其他地方嘅「和你Lunch」歷史可以追溯到10月18號，嗰時葵芳、觀塘、尖沙嘴、荔枝角四笪地方嘅打工隨住黎明行動開始中環每日搞「和你Lunch」，其他地方亦相應仿效搞自己嘅「和你Lunch」，地點包括黃竹坑、太古坊、九龍灣、觀塘、長沙灣、葵涌等，活動頻率就無統一，有啲唔定期搞，有啲一個禮拜搞一次，有啲就日日搞。

反逃犯條例修訂運動